**Išrašas**

**KLAIPĖDOS MIESTO SAVIVALDYBĖS TARYBA**

**FINANSŲ IR EKONOMIKOS KOMITETAS**

 **POSĖDŽIO PROTOKOLAS**

2022-09-13 Nr. TAR-90

 Posėdžio data – 2022 m. rugsėjo 7 d.

 Pradžia – 14.00 val. (nuotoliniu būdu)

 Posėdžio pirmininkas – Aidas Kaveckis.

 Posėdžio sekretorė – Lietutė Demidova.

 2. SVARSTYTA. Pritarimas Klaipėdos miesto savivaldybės 2021–2030 metų strateginio plėtros plano įgyvendinimo 2021 metais ataskaitai.

 Pranešėja – S. Kačerauskaitė. Pažymi, kad vadovaujantis Klaipėdos miesto savivaldybės tarybos 2013 m. liepos 25 d. sprendimu Nr. T2-182 „Dėl Klaipėdos miesto savivaldybės strateginio plėtros plano įgyvendinimo priežiūros metodikos patvirtinimo“ patvirtinta Klaipėdos miesto savivaldybės strateginio plėtros plano įgyvendinimo priežiūros metodika (nauja redakcija 2021 m. liepos 22 d. sprendimas Nr. T2-166), atlikta KSP įgyvendinimo 2021 m. stebėsena – surinkti duomenys iš KSP dalių vykdytojų, atlikta plano įgyvendinimo pažangos analizė ir surinkti duomenys apie kiekybinių bei kokybinių vizijos, tikslų, uždavinių ir priemonių rodiklių pasiekimo lygį. Priemonių rodiklių pagalba kontroliuojamas KSP priemonių įgyvendinimas, o analizuojant vizijos, tikslų ir uždavinių rodiklių reikšmes įvertinamas įgyvendinamų priemonių poveikis atskiroms miesto sritims.

 S. Kačerauskaitė atsako į komiteto narių klausimus.

 S. Budinas pažymi, kad priede „Vizijos rodikliai“ prie savivaldybių darnios plėtros indekso pateiktas ne tas rodiklis. Siūlo pasitikslinti.

 A. Vaitkus teigia, kad pateiktoje ataskaitoje pasigedo informacijos apie lyderystę aplinkosaugos srityje ir veiksmų dėl aplinkos taršos sušvelninimo.

 S. Budinas sako, kad kyla klausimų dėl kai kurių skaičių, rodiklių, jų matavimo.

 A. Vaitkus nori Tarybos posėdyje išgirsti informaciją apie Turizmo strategiją (ar ji rengiama ar nerengiama).

 V. Radvila sako, kad 3 prioritete „Darnaus judumo planas“ niekas nepadaryta – kriterijai neįgyvendinti.

 S. Budinas teigia, kad pristatinėjant 2021–2030 metų strateginio plėtros plano pažangą neišgirdo atsakymų į pateiktus klausimus. Sako, kad informacija turi būti pateikta tiksli. Pažymi, kad ataskaitoje nurodytas savivaldybių darnios plėtros indeksas, tačiau nuorodoje tokio šaltinio nėra ir pateikti ataskaitoje savivaldybių darnios energetinės plėtros indekso skaičiai. Pažymi, kad ataskaitoje pateikti tikslų ir uždavinių rodikliai blogi, iš 175 priemonių įgyvendinta tik viena. Mano, kad pristatant tokio lygio dokumentą reikia atitinkamai pasiruošti, atsakyti į svarbiausius klausimus.

 A. Vaitkus pažymi, kad pristatant klausimą norisi gauti platesnę (pagrindžiančią) informaciją apie gerėjančius rodiklius bent Tarybos posėdyje, todėl šiandien pritarti ataskaitai negali. Prašo pateikti Tarybos posėdyje informaciją apie Turizmo strategijos rengimo procesą, ar ji iš vis yra rengiama bei išsamiau atsakyti į visus šiandien pateiktus klausimus, nes į juos nebuvo pilnai atsakyta arba neatsakyta, neturint tam reikalingų žinių.

 A. Kaveckis sako, kad ataskaitos pristatymas nebuvo sklandus, todėl palinkėjo Tarybos posėdyje pristatyti aktyviau ir atsakyti į klausimus. Teigia, kad šiandien pritars pateiktam sprendimo projektui.

 BALSUOTA: už – 3 (A. Kaveckis, R. Taraškevičius, A. Barbšys), prieš – 0, susilaiko – 4 (E. Andrejeva, A. Vaitkus, S. Budinas, V. Radvila).

 NUTARTA. Nepritarti pateiktam sprendimo projektui.

Posėdžio pirmininkas Aidas Kaveckis

Posėdžio sekretorė Lietutė Demidova